Líkamsrækt, sundlaugar, söfn - 75% af leyfilegum fjölda
Hámarksfjöldi þeirra sem mega koma saman verður 200 manns, barir og skemmtistaðir þurfa að loka fyrr, eins metra nálægðarregla tekur gildi og grímuskylda innahúss á vissum stöðum, samkvæmt nýrri reglugerð ríkisstjórnarinnar. Sóttvarnalæknir vildi tveggja metra reglu og strangari grímuskyldu.
Nýjar sóttvarnarreglur taka gildi á miðnætti í kvöld, eftir að akkúrat mánuður er liðinn af engum takmörkunum. Samkomubann miðast við 200 manns, eins metra nándarregla tekur gildi og grímuskylda innanhúss þar sem ekki er hægt að virða þá reglu. Hámarksfjöldi viðskiptavina í verslunum verður 200 og líkamsræktarstöðvar, sundlaugar og söfn mega taka á móti 75 prósentum af hámarksfjölda gesta. Íþróttir eru leyfðar með 100 manna hámarksfjölda og 200 manna áhorfendafjölda. Sömu tölur gilda um sviðslistir. Allir skulu skráðir í sæti og engin veitingasala verður leyfð. Hámarksfjöldi gesta við trúarathafnir verður 200. Opnunartími veitingastaða og skemmtistaða verður til klukkan ellefu að kvöldi og staðirnir rýmdir fyrir miðnætti. Hámarksfjöldi gesta er 100 manns í rými og vínveitingar einungis leyfðar til sitjandi gesta. Tjaldstæði og hjólhýsasvæði fari eftir leiðbeiningum sóttvarnalæknis og Ferðamálastofu.
Lítil börn, fædd 2016 og síðar, eru undanþegin fjöldatakmörkunum og eins meters reglunni. Börn fædd 2006 og síðar eru undanþegin grímuskyldu.
Í minnisblaði sóttvarnarlæknis stendur að þegar öllum takmörkunum var aflétt og landamærin opnuð þótti líklegt að útbreiðsla smita yrði ekki mikil vegna bólusetninganna. Hins vegar kom svo í ljós að smitin sem komu inn í landið leiddu til mikillar útbreiðslu innanlands og þeirrar nýju bylgju sem nú er í veldisvexti. Langflest smitin hafa orðið í full bólusettum einstaklingum.
Svo virðist sem ríkisstjórnin hafi að mestu farið að tilmælum sóttvarnalæknis, að öðru leyti en því að hann lagði til tveggja metra reglu, en ekki eins metra, og grímuskyldu víðar en reglugerðin segir til um. Sömuleiðis verða leyfðir 200 gestir í erfidrykkjum, en ekki 100 eins og sóttvarnalæknir vildi.
Þau sem hafa fengið bólusetningu frá Janssen fá aðra sprautu í ágúst ef þau vilja. Sömuleiðis verður þeim sem eru með undirliggjandi ónæmisvandamál og þeim sem talið er að tveir skammtar veiti ekki nægilega góða vörn boðinn þriðji skammtur.
Samkomutakmarkanir taka gildi á miðnætti í kvöld, 25. júlí, og gilda í þrjár vikur, til og með 13. ágúst.
Svandís Svavarsdóttir heilbrigðisráðherra kynnti ákvörðunina í gærkvöld, eftir þriggja tíma ríkisstjórnarfund á Egilsstöðum.
Þegar að sóttvarnalæknir sendir til mín minnisblað
um að hér sé ákveðin áhætta á ferðinni, þurfum við að taka það alvarlega. Við höfum gert það hingað til og ég tel það okkar lán að fara að hans ráði og ég tel rétt að við gerum það áfram.
Svandís segir sagði í fréttum í gær samstaða hefði verið um þessar aðgerðir innan ríkisstjórnarinnar. Bjarni Benediktsson fjármálaráðherra segir ríkisstjórnina hafa hlustað á áhyggjur sóttvarnayfirvalda af fjölgun smita og ákveðið að grípa inn í.
Öll gögn sem ég hef séð fram til þessa segja mér að bólusetning breyti leiknum í grundvallaratriðum. Hún virkar vel, hún slær verulega niður líkurnar á innlögnum og verulega niður líkurnar á dauðsföllum í samfélaginu. Og þess vegna trúi ég því að við munum geta bólusetninguna sem grundvöll fyrir frelsinu,